બાળકને પડતો તમાચો ઘણીવાર પતિ કે સાસુ માટેનો હોય છે. પોતાની જાત પર પણ એ ઠલવાય છે, ભૂખ્યા રહીને કે એક રોટલી વધુ ખાઈને. બંને નુકસાન કરશે. આટલી વાત સામાન્ય છે. કારણ અને પરિણામ બંને જાણીતા છે, પણ એનો સાવ જુદો ફણગો ફૂટે છે ત્યારે એ કાંઈ પણ કરી શકે છે. મૌન જ્યારે શબ્દને શસ્ત્ર બનાવે ત્યારે ત્રાડ પાડી શકે અને લોકોને ધ્રુજાવી શકે. આવું ઘરેલુ ઝગડામાંય થાય, પણ અહીં ચીંધેલો ‘શબ્દ’ સામાન્ય નથી. એ રાણી લક્ષ્મીબાઈનો ઘોડે ચડેલો હુંકાર છે, મીરાંનો રાણાની સામે ગીતોમાં પ્રતિકાર છે, મધર ટેરેસાનો કાર્યમાં શાંતિનો વિસ્તાર છે, ગંગાસતીએ પ્રબોધેલા ભજનનો રણકાર છે. આ શબ્દ તંબૂરનો તાર બની શકે ને કાગળ પર કટાર બની શકે.